করোনা প্রতিরোধে পণ্য উৎপাদনকারী প্রতিষ্ঠান বন্ধ হবে না | NTV Online
২৭ মার্চ, ২০২০, ১৮:১০
আপডেট: ২৭ মার্চ, ২০২০, ১৮:১২
যেসব রপ্তানিমুখী শিল্প প্রতিষ্ঠানে আন্তর্জাতিক ক্রয় আদেশ বহাল রয়েছে এবং করোনাভাইরাস প্রতিরোধে জরুরি অপরিহার্য পণ্য পার্সোনাল প্রটেকটিভ ইকুইপমেন্ট, মাক্স, গ্লাভস, হ্যান্ডওয়াশ, স্যানিটাইজার, ওষুধজাতীয় দ্রব্য উৎপাদন করে, এমন প্রতিষ্ঠান বন্ধ করা যাবে না।
আজ শুক্রবার কলকারখানা ও প্রতিষ্ঠান পরিদর্শন অধিদপ্তর থেকে পাঠানো এক সংবাদ বিজ্ঞপ্তিতে এ তথ্য জানানো হয়েছে।
কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক স্বাক্ষরিত এমন নির্দেশনা-সংক্রান্ত একটি পত্র সব মালিক ও শ্রমিক সংগঠনকে প্রেরণ করা হয়েছে।
বিজ্ঞপ্তিতে বলা হয়েছে, করোনাভাইরাস প্রতিরোধে কার্যক্রমের অংশ হিসেবে জরুরি অপরিহার্য পণ্য পার্সোনাল প্রটেকটিভ ইকুইপমেন্ট, মাক্স, গ্লাভস, হ্যান্ডওয়াশ, স্যানিটাইজার, ওষুধ জাতীয় দ্রব্য উৎপাদন করে, এমন প্রতিষ্ঠান বন্ধের বিষয়ে সরকার কোনো নির্দেশনা প্রদান করেনি।
স্বাস্থ্য অধিদপ্তর এবং সরকারের রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) কর্তৃক জারীকৃত স্বাস্থ্য নিরাপত্তা নির্দেশিকা কঠোরভাবে প্রতিপালন সাপেক্ষে মালিকরা বর্ণিত কলকারখানা সচল রাখতে পারবেন।